《白檀河过马》
清代·陈兆仑

檀州河水如奔雷，千山瀑涨争盘回。方舟渡人不渡马，人马竞渡声喧豗。

佽飞射士逐凫藻，羽林骁骑鞭龙媒。投空撇波一以去，嗟呀万辈河之隈。

善马神閒翘足待，驽马气夺低头催。常马辟易不计里，骄马偃蹇频来回。

圉人或不谙马性，愿公无渡少徘徊。沙头赤立者谁子，塞下勇健伊为魁。

自言百钱过两马，青铜吾宝金如灰。解鞍付与蹇共眇，双挽尾鬣相排推。

口濆瀺灂巨鱼避，足蹴霜雪洪涛开。六尺无从辨腹脊，双尖未没时騀嵬。

有如流沙自天产，贰师拔剑驱衔枚。又如牛渚自地出，神人执策左把麾。

移时爬沙作蟾步，倏尔腾上辞沿洄。我马经危犹股慄，何渠作气殊未衰。

同人三两并视此，一笑便欲倾金罍。洪钧铸物各有用，蠢愚何必非良材。

马倚此人如良造，我倚此马犹舆台。大川何嫌径利涉，人马相得无相猜。

作者简介：（1701—1771）清浙江钱塘人，字星斋，号旬山。雍正八年进士，授知县。乾隆元年，举博学鸿词，授检讨，官至太仆寺卿。工诗善书，在京师有文名，论书法有卓识。有《紫竹山房诗文集》。